Thorkild Simonsen (S), 1999-02-25:
Efter aftale med statsministeren vil jeg på begge ministres vegne komme med nogle bemærkninger.
Jeg var glad for, at hr. Ole M. Nielsen i sit første indlæg trak nogle linjer op om hele regionspolitikken i Danmark, som regeringen på ingen måde er uenig i, og som også betyder noget.
Når statsministeren og undertegnede nævnte nogle af de ting, som betyder noget for en udjævning af forskellene, er det jo simpelt hen, fordi det er det, vi har fået vedtaget her for ganske nylig, og det, vi arbejder med.
Jeg kan sige, at jeg så tidligt som i morgen har et møde
i Landdistriktgruppen, hvor jeg selvfølgelig meget gerne vil referere noget af denne debat, som jo også angår landdistrikterne
Jeg vil også gerne sige, at når der fra hr. Ole M. Nielsens side nævnes nogle konkrete ting på andre ministres områder - det er der i øvrigt også andre, der har gjort - er det jo klart ting, der må gå videre til de ministres arbejdsområde. Jeg kan selvfølgelig ikke lade være med at sige som gammel vendelbo, at alene det at bo i Vendsyssel er en fornøjelse i sig selv; men det kan da godt være, at der er nogle afgifter i Frederikshavn, der skal ændres,
det skal jeg ikke kunne sige.
Men vi forstår udmærket problemstillingen, og flere ordførere har været inde på, at i og med at vi fik Storebæltsbroen, ændrede meget sig.
Jeg synes, at hr. Jens Vibjerg næsten er ved at tage patent på at være repræsentant for det parti, der står for alt det gode over for yderområderne.
Det er selvfølgelig udmærket, at Venstre har den holdning, men jeg tror nok, det ville fremme sagen bedre, hvis vi - som vi også gør, når vi skal vedtage forslaget til vedtagelse - gør tingene i enighed.
Der er jo i og for sig ingen, der skal tage patent på at være mere venlig over for områderne end andre, og der er jo nævnt eksempler, hvor den tidligere regering ikke nåede så meget.
Vi mener selv, at vi har nået ret så meget.
Hr. Knud Erik Kirkegaard mente, at jeg sagde, det hele var strålende godt.
Nej, det sagde jeg ikke.
Men det var ikke bare for at nævne dem, det var for at sætte dem op i en sammenhæng.
At Herningregionen måske trænger til lidt mere støtte, tror jeg, jeg vil overlade til de folketingsmedlemmer, der er opstillet i det område, og skulle jeg vende tilbage til min gamle post i Århus, er jeg også en stærk tilhænger af motorvejen mellem Herning og Århus.
Men ellers skal jeg nok bevæge mig væk fra trafikområdet igen.
Med hensyn til den lyst, som hr. Kristen Touborg har til at drøfte en hovedstadsreform, er det jo forståeligt, at man har det ønske, og jeg kan da sige, at der kommer et udspil.
Om det tilfredsstiller SF, tør jeg ikke helt svare på, men der skal selvfølgelig komme en løsning på tingene - om ikke nu, så senere.
Med hensyn til at debatten jo udviklede sig til en hel trafikdebat, vil jeg springe den over bortset fra det ene område, jeg kom ind på før.
Jeg tror, man skal tage en sådan debat med trafikministeren og andre ved en senere lejlighed. Men jeg synes, man skal vende tilbage til hovedsporet, som forslagsstillerne lagde, og som netop var fordeling af statslige midler, institutioner og velvilje over for Lolland-Falster og Sønderjylland osv.
Det mener jeg i høj grad regeringen er optaget af.
Jeg har selv personligt deltaget i møder - jeg har haft møde på Ærø, jeg har haft møde på Langeland, og jeg har haft møde på Lolland-Falster, og det har været om netop de emner, som her har været oppe til debat.
Jeg ved også, at f.eks. socialministeren og arbejdsministeren er optaget af de samme ting, når det gælder Lolland-Falster. Med hensyn til hr. Ebbe Kalnæs' bemærkninger er jeg på mange måder enig i, at selvfølgelig skal vi have nogle centre, hvoraf nogle er større og mere kraftfulde end andre, for at trække det hele med.
Det mener jeg også vi har i det område, vi bor i, i hovedstadsområdet.
Somme tider kan man måske synes, at hovedstaden selv skulle medvirke lidt mere, men jeg er enig i, at den er et kraftcenter for Danmark, og det er vel også i og for sig det, der var lagt vægt på i hr. Kalnæs' indlæg. Derimod er jeg knap så enig - jeg står for øvrigt ikke for at ville lægge kommuner sammen, det må jeg hellere lige sige først - i den betragtning, som jeg har hørt nogle gange, at bare man lægger fem mindre kommuner sammen, får man et større kraftcenter, end det var.
Det er jeg ikke helt sikker på er hele sandheden.
Men lad os nu tage den diskussion, som KL fører rundt om i landet med de forskellige kommuner.
Det kan da godt være, at det bliver os, der på et eller andet tidspunkt som regering og som Folketing skal bidrage til forskellige ting i de kommende år, men det er ikke en stor, aktuel opgave for regeringen at lave kommunesammenlægninger.
Vi er positive, så vi ikke modvirker ting, der måske for lokalområdet ser fornuftige ud.
Også hr. Anders Samuelsen var inde på Lolland-Falster, og det kan jeg godt forstå.
Det har flere andre også været, og jeg tror, jeg vil tage Bornholm og Lolland-Falster som nogle af de områder, der har det sværest.
Det er dér, hvor man har de højeste kommuneskatteprocenter, og det er vel desværre også dér, arbejdsløshedsprocenten er allerhøjest, så det er altså helt klart nogle områder, som har det svært.
Jeg håber ikke, jeg kommer til at genere andre ved lige at fremhæve dem, som dem vi er nødt til at have vores opmærksomhed rettet imod, hvis vi vil have et fungerende samfund som helhed.
Jeg mener, den er et godt grundlag for regeringen at arbejde videre på, så debatten holder sig på sporet og får alle aspekter med.
Det er de bemærkninger, jeg på regeringens vegne vil gøre her i dag, og så håber jeg, at man kan slutte op om vedtagelsen.